Title: Príloha č
Author: Jarmila Balážová
Company: MV SR

Príloha č. 2
Plnenie úloh v prevencii kriminality zo strany miestnej štátnej správy a samosprávy

V roku 2001 rada na svojich zasadaniach prerokovala správy o realizácii Stratégie prevencie kriminality, ktoré za miestnu štátnu správu a samosprávu predkladali všetky krajské úrady a krajské mestá, vybrané okresné úrady a okresné mestá (Trebišov, Liptovský Mikuláš, Zvolen, Poprad) spolu s  aktualizáciou preventívnych programov na ďalšie obdobie. Bilancovanie a aktualizáciu úloh spolu s načrtnutím problémov uskutočnili komisie pre prevenciu protispoločenskej činnosti uvedených subjektov.  
Bratislavský kraj. Jednotlivé subjekty, ktoré výkonne zabezpečujú oblasť prevencie kriminality a iných sociálnopatologických javov, pripravili a realizovali v roku 2001 takmer 9 tisíc podujatí. Široký záber predstavovala sociálna prevencia vykonávaná odbormi sociálnych vecí okresných úradov i miestnej samosprávy a zahŕňala najmä poradenské služby, výchovné pohovory, spoluprácu pri dohľade nad mladistvými a maloletými a súčinnosť s diagnostickými ústavmi, detskými domovami a reedukačnými zariadeniami. 
Systémové aktivity pod gestorstvom KR PZ v rámci projektu Správaj sa normálne sú zamerané na zvýšenie právneho vedomia a skvalitnenie sociálneho správania žiakov a sú realizované na 62 základných školách. Keďže sa projekt stretol s veľmi pozitívnym ohlasom tak u žiakov, ako aj rodičov, učiteľov a vedenia škôl, snahou je zapojiť do projektu ďalšie školy.
V rámci preventívneho programu Bezpečné mesto Bratislava sa ako prvý začal od roku 2000 realizovať projekt technickej ochrany – kamerový monitorovací systém. Vzhľadom na finančnú náročnosť bola realizácia rozvrhnutá do viacerých etáp. Po vybudovaní monitorovacieho strediska v budove mestskej polície a inštalovaní 5 kamier v mestskej časti Staré Mesto a rozšírení tohto systému o ďalšie 4 kamery sa pristúpilo k budovaniu samostatného monitorovacieho strediska a inštalovaniu prvých troch kamier aj v mestskej časti Petržalka.
Hlavným cieľom do budúcnosti je navrhnúť a uviesť do praxe systematické a funkčne udržateľné financovanie preventívnych aktivít vyplývajúcich zo Stratégie prevencie kriminality v Slovenskej republike.
Trnavský kraj. Činnosť jednotlivých odborov krajské úradu bola zameraná na preventívne aktivity, ktoré mali široký dosah. V sociálnej oblasti boli v rámci prevencie sociálnopatologických javov organizované výchovno-rekreačné tábory pre deti občanov, ktorí sú v hmotnej núdzi, pre deti s poruchami správania a deti s ťažkým zdravotným postihnutím a deti v náhradnej rodinnej starostlivosti. V oblasti zdravotníctva pokračovala realizácia preventívno-výchovných a vzdelávacích programov na školách, v centrách voľného času a iných zariadeniach. Programy boli zamerané na zdravý životný štýl a ochranu zdravia. 
KR PZ participovalo na príprave projektu Krádeže motorových vozidiel, ktorý sa realizuje v spolupráci s Akadémiou PZ, Mestskou políciou a Asociáciou poisťovní. Pokračovalo sa aj v realizácii úspešných preventívnych projektov Správaj sa normálne, KISS, Dovolenkové karty, Prevencia krádeží motorových vozidiel atď. 
Mesto Trnava pokračovalo v realizácii niekoľkých preventívnych programov a sprievodných aktivít, ktorých výsledkom priamo v praxi bolo konkrétne zníženie kriminality v meste a zvýšenie bezpečnosti jeho občanov. Začala sa realizácia čiastkového projektu ochrany motorových vozidiel v nočných hodinách STOP 24, ako aj realizácia programu Vyhotovenie mapy nápadu trestnej činnosti. Spomedzi mnohých úloh do budúcnosti možno ešte spomenúť zriadenie a prevádzkovanie miestnosti prevencie na pešej zóne krajského mesta s cieľom trvalej prezentácie, panelových diskusií, výstavky zabezpečovacej techniky, propagácie projektov prevencie, poradne, názornej prezentácie preventívnych opatrení a pod. 
Trenčiansky kraj. Do plnenia preventívnych programov koordinovaných krajskou komisiou sa aktívne zapojili komisie 9 okresných úradov a viaceré odbory KÚ. Odbory sociálnych vecí o. i. zabezpečili výchovno-rekreačné tábory pre 751 detí s finančným príspevkom vo výške 2 600 000 Sk. Odbor školstva prostredníctvom pedagogicko-psychologických poradní, centier voľného času, vzdelávacieho a informačného centra zabezpečoval aktivity zamerané na žiakov, študentov, pedagógov a rodičov. Svojimi špecifickými aktivitami prispeli aj ostatné odbory KÚ. Veľmi dobrá bola spolupráca s Krajským riaditeľstvom Policajného zboru, Krajským súdom, Krajskou prokuratúrou a Krajským colným úradom, ale aj s mimovládnymi organizáciami.
Krajské mesto Trenčín podporovalo aktivity smerujúce k eliminovaniu nežiaducich javov v oblasti kriminality pre všetky vekové kategórie. Z úloh zameraných na prevenciu možno uviesť zavedenie vysielania mestskej televízie, rozšírenie kamerového systému o mobilný monitorovací systém, čo malo evidentný vplyv na zníženie drobnej kriminality v centre mesta.
Negatívne pôsobila na činnosť komisií skutočnosť, že Ministerstvo financií v roku 2001 neuvoľnilo finančné prostriedky na projekty, ktoré schválila vláda SR vo výške 
2 500 000 Sk. Z toho dôvodu komisie nesplnili úlohy vyplývajúce z uznesení a ich realizáciu presunuli na rok 2002 až po uvoľnení finančných prostriedkov z rezervy vlády SR. Ide o preventívne programy zamerané na odbornú prípravu koordinátorov prevencie, zriadenie poradne pre obete trestnej činnosti, preventívne aktivity pre deti, mládež i dospelých, na kriminalitu a rasizmus u detí, ako aj na ochranný informačný rádiový systém pre mesto Trenčín.  
Nitriansky kraj. Preventívne aktivity krajského úradu a okresných úradov (najmä odborov sociálnych vecí, školstva, mládeže a telesnej kultúry) boli realizované v úzkej spolupráci so štátnou a mestskou políciou. V rámci preventívnych aktivít bola spolupráca sociálnych kurátorov so štátnou a mestskou políciou na veľmi dobrej úrovni a bude pokračovať aj v roku 2002. Zo spoločných akcií uvádzame projekt LUMIPER zameraný na kontrolu spoločenských a reštauračných zariadení (uskutočnili sa 3 monitorovacie a následne na to 3 kontrolné akcie vo vybraných podnikoch mesta Nitra, kontrolné akcie tohto zamerania sa realizovali aj v okresoch Topoľčany a Šaľa). Príslušníci PZ spolupracovali so školami v rámci preventívneho programu Správaj sa normálne, pracovníci Mestskej polície uskutočnili pre základné školy v rámci prevencie kriminality branno-vzdelávacie preteky O putovný pohár MsP a Šanca pre bezpečnosť. 
Mestská polícia v spolupráci s Mestským úradom uskutočnila v mesiaci november medzinárodný bezpečnostný seminár k prevencii kriminality za účasti amerických lektorov. V roku 2001 bolo možné konštatovať zlepšujúcu sa spoluprácu miestnej štátnej správy a samosprávy, mimovládnych organizácií a cirkevných združení pri tvorbe a následnej realizácii preventívnych programov. Problémom však bolo, že plánované projekty závislé od finančných prostriedkov sa nemohli uskutočniť z toho dôvodu, že tieto prostriedky z rezervy vlády SR plánované na rok 2001 neboli presunuté na kapitolu krajského úradu.  Nitra je takto jediným krajským mestom, ktoré nemá vybudovaný kamerový monitorovací systém (výstavba pre nedostatok finančných prostriedkov je len v počiatočnom štádiu). 
Žilinský kraj. V roku 2001 preventívne aktivity i napriek nedostatku finančných prostriedkov, materiálno-technického vybavenia a pracovníkov boli realizované na všetkých úsekoch štátnej správy kraja. Pri realizácii preventívnych aktivít štátna správa úzko spolupracovala so samosprávnymi orgánmi, mimovládnymi organizáciami. Pozitívne možno hodnotiť spoluprácu s krajským mestom Žilina. Dôraz sa kládol na plnenie úloh vyplývajúcich z príslušných uznesení vlády SR. Komisie pre prevenciu sa podieľali i na riešení aktuálnych problémov súvisiacich s problematikou drogových závislostí a inou protispoločenskou činnosťou.
V meste Žilina sa v roku 2001 realizovali 3 preventívne projekty: Prevencia krádeží motorových vozidiel, Prevencia krádeží a vlámaním sa do bytov, Správaj sa normálne. Ku skvalitneniu prevencie prispelo i zriadenie Kancelárie informačného a konzultačného centra prevencie kriminality v meste Žilina a poradne pre obete násilia. 
Uznesením č. 535 zo dňa 13. júna 2001 vláda SR súhlasila s uvoľnením finančných prostriedkov z rezervy vlády na rok 2001 na podporu preventívnych programov (pre Žilinský kraj 2 889 750.- Sk), tieto však z rozpočtovej kapitoly Všeobecná pokladničná správa neboli presunuté do kapitoly krajského úradu. Z toho dôvodu neboli realizované projekty, ktoré by výrazne prispeli k zníženiu kriminality a inej protispoločenskej činnosti (napr. kamerový systém v mestách Žilina, Čadca, Dolný Kubín, Liptovský Mikuláš, vzdelávanie koordinátorov prevencie, dobudovanie poradne pre obete násilia a pod.). 
Banskobystrický kraj. Pre komisie prevencie okresných úradov vypracovala krajská komisia vzorový materiál, ktorého cieľom je ujednotenie spôsobu, ako riešiť problémy kriminality s prihliadnutím na špecifiká jednotlivých regiónov kraja. Programy prevencie kriminality boli zamerané predovšetkým na aktivity základných škôl, centier výchovnej a psychologickej prevencie, odborov štátnej správy v rámci kultúrno-spoločenských a osvetových podujatí, na poradenstvo jedincom s prejavmi sociálnej patológie. 
Odbor sociálnych vecí OÚ Žarnovica v spolupráci s Centrom výchovnej a psychologickej prevencie organizoval tri táborové pobyty pre 65 účastníkov. Odbor školstva zabezpečoval prednášky a besedy pre školy s protidrogovou a protikriminálnou tematikou. 
Na OÚ Poltár bolo vypracovaných niekoľko projektov pre predškolskú, školskú a adolescentnú mládež v rámci prevencie protispoločenskej činnosti, ako napríklad Správny malý školák, Dokážeme to, Prímestský denný tábor. Preventívno-výchovného programu rovesníckych skupín sa zúčastnilo 42 žiakov na 30 stretnutiach. Výcvik koordinátorov primárnej prevencie základných škôl prispel k skvalitneniu činnosti v tejto oblasti. 
Preventívne akcie Intervenčný program skupinovej práce s deťmi a mládežou s výchovnými a sociálnymi problémami (OÚ Banská Bystrica), Primárna prevencia rizikových detí (OÚ Rimavská Sobota), Človek – zviera – príroda, Deti ulice (OÚ Poltár), Športová prehliadka detí materských škôl okresu (Žarnovica), na ktoré bola plánovaná finančná podpora z rezervy vlády, sa neuskutočnili.
Okrem deklarovania podpory prevencie bude potrebné zabezpečiť aj záväzné finančné krytie projektov, zvýšenie spoločenského vplyvu komisií, ktoré zabezpečujú prevenciu protispoločenskej činnosti v rámci územných celkov. Tiež treba upozorniť, že funkcia koordinátora (pozri uznesenie č. 381 z 2. mája 2001) nie je zakomponovaná do katalógu činností verejnej a štátnej služby a že krajským a okresným úradom neboli vyčlenené na túto činnosť finančné prostriedky. 	
Prešovský kraj. Komisia koordinovala aktivity v oblasti prevencie kriminality formou spolupráce s okresnými úradmi, Krajským riaditeľstvom Policajného zboru, mestskými úradmi okresných miest a krajského mesta, mimovládnymi organizáciami a inými subjektmi. Pri komisii pracovali tri subkomisie ako expertné skupiny, ktoré sa venovali problematike kriminality, drogových závislostí a vybraným otázkam riešenia problémov rómskej národnostnej menšiny. Komisia organizovala štvordňový odborný seminár pre tajomníkov okresných komisií pre prevenciu protispoločenskej činnosti Prevencia drogových závislostí a kriminality – práca koordinátora prevencie. Identické komisie pôsobia aj na okresných úradoch a niektorých mestských úradoch, ktoré sa v zmysle svojich plánov zaoberajú tvorbou preventívnych projektov na svojich územiach. 
Pre krajské mesto Prešov a ďalšie mestá v kraji (Bardejov, Humenné, Kežmarok)  komisia  v  súlade s  Plánom hlavných úloh si vytýčila realizáciu preventívneho programu kamerových monitorovacích systémov, zriadenie poradne pre obete trestnej činnosti a účasť na odbornej príprave koordinátorov prevencie kriminality. Na tieto aktivity vyčlenila vláda SR finančné prostriedky, ktoré však doposiaľ neboli Ministerstvom financií SR poukázané krajskému úradu, čím nebola umožnená realizácia uvedených aktivít. Z tohto dôvodu, ako aj z dôvodu absencie systematickej formy financovania preventívnych programov na regionálnej úrovni prostredníctvom štátneho rozpočtu je znemožnená aj funkcia komisií a existuje obava, že ich činnosť sa týmto zúži iba na formálne zasadania. 
Košický kraj. Krajská komisia pre prevenciu metodickou i poradenskou činnosťou podporovala vznik komisií na úrovni mestských samospráv (Michalovce, Rožňava a Spišská Nová Ves). 
Na úseku sociálnej prevencie boli realizované letné výchovno-vzdelávacie tábory pre deti občanov v hmotnej núdzi a s poruchami správania. Celkom sa týchto aktivít zúčastnilo 895 detí, náklady zo štátneho rozpočtu predstavovali 2 600 tisíc Sk. Súčasťou programov jednotlivých turnusov boli aj akcie zamerané na prevenciu kriminality v spolupráci so špeciálnymi psychologickými pracoviskami a policajtmi príslušných OR PZ. Uskutočnilo sa dvojdenné pracovné rokovanie zástupcov komisie KÚ a OÚ s predstaviteľmi Prezídia PZ, KR PZ Košice a OR PZ kraja s tematikou prevencie kriminality detí a mladistvých. K predmetnej problematike sa uskutočnil aj seminár za účasti reprezentantov Krajskej prokuratúry v Košiciach. Z ďalších aktivít možno ešte uviesť seminár k tematike prevencie domáceho násilia za účasti mimovládnej organizácie Fenestra a pracovníkov odborov sociálnych vecí okresných úradov Košického kraja; workshop Duševné zdravie; projekt zameraný na prevenciu úžerníctva medzi občanmi v hmotnej núdzi žijúcimi v rómskych osadách, realizovaný komisiou OÚ  Trebišove; 
Krajské mesto v nadväznosti na projekt Bezpečné mesto Košice zameriava  svoju pozornosť najmä na projekt ochrany verejného poriadku na sociálnom sídlisku Luník IX. Pri absencii systémového riešenia a nedostatku finančných prostriedkov sa spolupráca zužuje len na Národný úrad práce. 
V hodnotenom roku sa nepodarilo zrealizovať všetky pripravované aktivity – nerealizovaných ostalo 16 aktivít, na ktoré bolo plánovaných podľa uznesenia vlády SR č. 535/2001 celkom 2 667 690.- Sk. Medzi nerealizovanými úlohami boli aj odborná príprava koordinátorov prevencie, zriadenie poradne pre obete trestnej činnosti a podpora rozširovania kamerového monitorovacieho systému pre mesto Košice.